R. Madej, poslanec: (2005-02-04):
1., v § 30 sa vkladá nový ods. 5, ktorý znie: Ods. 5. Národná rada kontroluje dodržiavanie tohto zákona prostredníctvom Výboru Národnej rady Slovenskej republiky pre kontrolu hospodárenia a financovania politických strán a hnutí, výbor Národnej rady v konaní vo veci hospodárenia a financovania strany kontrolu vecnú a formálnu správnosť výročnej správy a súlad hospodárenia strany s týmto zákonom a všeobecne záväznými právnymi predpismi. Doterajšie odseky 5 a 6 sa označia ako odseky 6 a 7. 2., v § 30 ods. 5 sa za slovo „rady“ vkladajú slová: „alebo výbor národnej rady“. 3., v § 30 ods. 6 prvá a druhá veta znie: „Splnenie alebo nesplnenie povinnosti podľa odseku 1 v rozsahu odsekov 2 a 3 oznámi výbor Národnej rady ministerstvu financií do 31. mája kalendárneho roka. Ak výročná správa podľa oznámenia výboru Národnej rady neobsahuje všetky údaje alebo ak údaje nie sú úplné alebo pravdivé, ministerstvo financií pozastaví vyplácanie príspevku na činnosť a príspevku na mandát až do oznámenia výboru Národnej rady o odstránení nedostatkov v určenom termíne.“ 4. V § 30 sa na konci pripájajú odseky 8 až 12, ktoré znejú: Ods. 8. Výbor Národnej rady, ktorý uskutočňuje konanie podľa odseku 5, začne konanie: a) do 30 dní po doručení výročných správ, b) z vlastnej iniciatívy, ak zistenia nasvedčujú tomu, že strana uviedla vo výročnej správe neúplné alebo nepravdivé údaje, alebo ak strana nesplnila alebo porušila povinnosti alebo obmedzenia ustanovené týmto zákonom alebo inými všeobecne záväznými právnymi predpismi, alebo, c) na základe riadne odôvodneného podnetu, z ktorého je zrejmé, kto ho podáva, ktorej strany sa týka a čo sa namieta. Ods. 9. Ak sa konanie začína na podnet, dňom začatia konania je deň doručenia podnetu výboru Národnej rady. Ak sa konanie začína z vlastnej iniciatívy výboru Národnej rady, konanie je začaté dňom prijatia uznesenia. Ods. 10. Výbor Národnej rady vo veci hospodárenia a financovania strany alebo kontroly výročnej správy rozhodne do 60 dní od začatia konania. Rozhodnutie doručí strane, proti ktorej konanie smeruje, a ak išlo o konanie na základe podnetu, rozhodnutie sa doručí aj tomu, kto podnet podal. Ods. 11. Ak výbor v konaní podľa ods. 5 zistil, že strana nesplnila alebo porušila povinnosť alebo obmedzenie ustanovené zákonom, oznámi svoje rozhodnutie bezodkladne ministerstvu financií, ktoré začne konanie podľa § 31. Ak výbor Národnej rady v konaní zistil aj porušenie iných všeobecne záväzných právnych predpisov, bezodkladne upovedomí o týchto skutočnostiach príslušné orgány verejnej moci. Ods. 12 Výbor Národnej rady zverejní na internetovej stránke Národnej rady správy o kontrole strán podľa ods. 5 a rozhodnutia o podnetoch na začatie konania podľa odseku 8 písm. c). 5.V § 31 ods. 2 písm. a) sa vypúšťajú  slová: „v sume“. 6. V § 31 ods. 2 sa vkladá nové písm. b), ktoré znie: „300 000 Sk, ak výbor Národnej rady v konaní podľa § 20 ods. 5 zistil, že strana nesplnila alebo porušila povinnosť alebo obmedzenie ustanovené týmto zákonom alebo inými všeobecne záväznými právnymi predpismi.“ Doterajšie písm. b) sa preznačí ako písm. c). 7., v § 31 ods. 2 v doterajšom písm. b) sa slová: „v sume“ nahrádzajú slovami: „vo výške“. 8. § 36 sa vypúšťa. 9. Dopĺňa sa nový čl. II, ktorý znie: „Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z. a zákona č. 360/2004 Z. z. sa mení a dopĺňa takto: 1. V § 45 ods. 2 sa za slová: „výbor pre nezlučiteľnosť funkcií“ dopĺňa čiarka a slová: „výbor pre kontrolu hospodárenia a financovania politických strán a hnutí“. 2. Za § 58 sa dopĺňa nový § 58a, ktorý znie: „výbor pre kontrolu hospodárenia a financovania politických strán a hnutí“. Ods. 1. Výbor pre kontrolu hospodárenia a financovania politických strán a hnutí: a) skúma, kontroluje vecnú a formálnu správnosť výročných správ politických strán a hnutí podľa osobitného predpisu, b) kontroluje, či hospodárenie a financovanie politickej strany a hnutia je v súlade s osobitným predpisom a inými všeobecne záväznými právnymi predpismi, c) informuje o výsledkoch svojich zistení Ministerstvo financií Slovenskej republiky, d) podáva Národnej rade každoročne správu o svojej činnosti. Ods. 2. Rokovanie výboru pre kontrolu hospodárenia a financovania politických strán a hnutí je vždy verejné. Ods. 3. Výbor pre kontrolu hospodárenia a financovania politických strán a hnutí v správe podľa odseku 1 písm. d) uvedie počet konaní, zistenia a uložené opatrenia na nápravu zistených nedostatkov. Správu za predchádzajúci kalendárny rok predkladá Národnej rade najneskôr do 31. marca. 10. Dopĺňa sa čl. III. ktorý znie: „Čl. III – Účinnosť.“ Tento zákon nadobúda účinnosť 1. júna 2005. V nadväznosti na to sa upravia lehoty v § 34 takto: V ods. 2 sa slová: „31. decembra 2004“ nahrádzajú slovami: „31. mája 2005“. V ods. 3 sa slová: „30. júna 2005“ nahrádzajú slovami: „30. septembra 2005“. V ods. 4 sa slová: „k 1. júlu 2005“ nahrádzajú slovami: „k 1. októbru 2005“, slová: „15. augusta 2005“ sa nahrádzajú slovami: „15. októbra 2006“. V ods. 5 sa za č. 2004 vkladajú slová: „a 2005“. V ods. 6 sa slová „31. decembra 2005“ nahrádzajú slovami: „31. mája 2006“. 11. Názov zákona znie: „Zákon o politických stranách a hnutiach sa o zmene a doplnení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov“. Dovoľujem si tento pozmeňujúci návrh odôvodniť. Ide o návrh, ktorý zavádza, ustanovuje zo zákona nový výbor a to výbor pre kontrolu hospodárenia a financovania politických strán a hnutí. Novinkou nie je len tento výbor, ale hlavne vecné riešenie, ktoré znamená to, že tento výbor v konaní bude skúmať nielen formálne náležitosti výročných správ, čo sa dialo doteraz, ale bude hľadať a skúmať aj vecnú stránku týchto výročných správ, teda či jednotlivé údaje, ktoré poskytli politické strany a hnutia tomuto výboru, sú vecne správne. Ďalej sa obligatórne zavádza povinnosť začať konanie, respektíve povinnosť vysporiadať sa s každým podnetom, ktorý príde tomuto výboru, a súčasne aj informovať verejnosť o prijatých uzneseniach a nápravách, ktoré v zmysle tohto boli uskutočnené. To znamená, že výbor bude musieť obligatórne konať do 30 dní od podania výročných správ zo strany politických strán. Bude môcť konať z vlastnej iniciatívy, ale aj na základe riadne odôvodneného podnetu. Osobne si myslím, že nielen čo sa týka formálnej stránky, teda či zriadime výbor, alebo či to bude súčasne existujúci výbor, ale hlavne čo sa týka procesu, ktorý sa do tohto vnáša, povinnosti, ktoré bude mať tento výbor, si myslím, že sa určite stransparentní aj financovanie politických strán, nakoľko sa dávajú zákonné povinnosti a možnosti tohto výboru kontrolovať aj vecnú stránku výročných správ a kontrolovať hospodárenie, financovanie politických strán a hnutí. Páni poslanci, panie poslankyne, prosím o podporu tohto pozmeňujúceho návrhu. Ďakujem.